Pericol ridicat de avalanşe în zona Piatra Craiului. Avertismentul salvamontiștilor
Salvamontiştii din Zărneşti, judeţul Braşov, lansează un avertisment cu privire la pericolul ridicat de avalanşe în zona Parcul Naţional Piatra Craiului.
De altfel, mai multe astfel de fenomene au fost observate de salvamontişti sâmbătă.
"Având în vedere numărul mare de turişti care au ales şi astăzi arealul Parcului Naţional Piatra Craiului, noi, salvatorii montani din cadrul Serviciului Public Local Salvamont Zărneşti, am decis să patrulăm în diferite puncte din creastă, astfel încât să putem veni în sprijinul turiştilor care aleg rute riscante (din cauza riscului mare de avalanşă) si să îi convingem că viaţa are prioritate înainte de orice", au transmis salvamontişti, conform News.
Ei au adăugat că au observat "fenomene inevitabile, pe care mulţi turişti nu le percep ca pe un real pericol".
"Atenţionăm că ruta marcată cu Triunghi Albastru, cu acces spre Vf Ascuţit prin Padinile Frumoase, este foarte expusă la avalanşe pe timpul sezonului de iarnă. Din imagini se poate observa că aici a curs astăzi o avalanşă de cataractă, plecată foarte aproape de linia crestei, scurgându-se pe hornul principal, care este marcat cu Triunghi Albastru", au arătat aceştia.
De asemenea, din aceleaşi considerente sunt nepracticabile traseele de pe versantul vestic, cu acces în zona La Zăplaz (marcaj Bandă Roşie), precum şi zona Umerii Piatrei Craiului (marcaj Bandă Roşie).
"În aceste condiţii, Serviciul Public Local Salvamont Zărneşti vă recomandă prudenţă în alegerea rutelor şi reamintim că toate traseele cu acces spre creasta principală sunt închise pe perioada iernii şi este de preferat să învingă raţiunea, în detrimentul dorinţei de a ajunge cu orice preţ în creastă", au avertizat salvamontiştii.
Sursa: News.ro
Etichete: piatra craiului,
Dată publicare:
24-03-2024 09:46